อุตุฯ เตือน “อีสาน-ตอ.-กลาง-กทม.ปริมณฑล” รับมือฝนตกหนัก-เสี่ยงท่วมฉับพลัน 14-15 ต.ค.นี้
กรมอุตุนิยมวิทยา เตือน “ภาคอีสาน-ตะวันออก-กลาง-กทม.ปริมณฑล” รับมือฝนตกหนัก-เสี่ยงท่วมฉับพลัน 14-15 ต.ค.นี้
กรมอุตุนิยมวิทยา เตือน “ภาคอีสาน-ตะวันออก-กลาง-กทม.ปริมณฑล” รับมือฝนตกหนัก-เสี่ยงท่วมฉับพลัน 14-15 ต.ค.นี้
14 ต.ค. 2565

กรมอุตุนิยมวิทยา ประกาศเตือนพายุดีเปรสชันบริเวณทะเลจีนใต้ตอนกลาง ระบุว่า เมื่อเวลา 04.00 น. ของวันนี้ (14 ต.ค. 65) พายุดีเปรสชั่นบริเวณทะเลจีนใต้ตอนกลาง มีศูนย์กลางอยู่ห่างประมาณ 527 กิโลเมตรทางตะวันออกเฉียงใต้ของเมืองดานัง ประเทศเวียดนาม โดยมีศูนย์กลางอยู่ที่ละติจูด 14.5 องศาเหนือ ลองจิจูด 112.5 องศาตะวันออก มีความเร็วลมสูงสุดใกล้ศูนย์กลางประมาณ 55 กิโลเมตรต่อชั่วโมง พายุนี้กำลังเคลื่อนตัวทางทิศตะวันตกค่อนทางเหนือเล็กน้อย ด้วยความเร็วประมาณ 15 กิโลเมตรต่อชั่วโมง พายุนี้มีแนวโน้มจะมีกำลังแรงขึ้นเป็นพายุโซนร้อนในระยะต่อไป คาดว่าจะเคลื่อนขึ้นฝั่งประเทศเวียดนามตอนกลาง ในวันที่ 14-15 ต.ค. 65 และจะอ่อนกำลังลงตามลำดับอย่างรวดเร็ว
โดยจะส่งผลให้ในช่วงวันที่ 14-15 ต.ค. 65 บริเวณภาคตะวันออกเฉียงเหนือ ภาคตะวันออก ภาคกลางรวมทั้งกรุงเทพมหานครและปริมณฑล จะมีฝนเพิ่มขึ้น โดยมีฝนตกหนักบางแห่งในภาคตะวันออกเฉียงเหนือ บริเวณจังหวัดชัยภูมิ ขอนแก่น กาฬสินธุ์ มุกดาหาร มหาสารคาม ร้อยเอ็ด ยโสธร อำนาจเจริญ บุรีรัมย์ สุรินทร์ ศรีสะเกษ และอุบลราชธานี ขอให้ประชาชนในบริเวณดังกล่าวระวังอันตรายจากฝนตกหนักและฝนที่ตกสะสม ซึ่งอาจทำให้เกิดน้ำท่วมฉับพลันและน้ำป่าไหลหลาก โดยเฉพาะพื้นที่ลาดเชิงเขาใกล้ทางน้ำไหลผ่านและพื้นที่ลุ่มไว้ด้วย